b'\n_START_ARTICLE_\nKomelj\n_START_PARAGRAPH_\nKomelj (nem\xc5\xa1ko K\xc3\xb6mmel) je naselje samotnih kmetij nad dolino potoka Bistrica severno od Pliberka na avstrijskem Koro\xc5\xa1kem._NEWLINE_Pri popisu prebivalstva leta 2001 je v naselju \xc5\xbeivelo 87 prebivalcev. V kraju je ohranjenih ve\xc4\x8d starej\xc5\xa1ih lesenih hi\xc5\xa1 in drugih poslopij zanimive kme\xc4\x8dke arhitekture. Najzanimivej\xc5\xa1a je lesena podzidana stanovanjska hi\xc5\xa1a Pistotnikove doma\xc4\x8dije. Hi\xc5\xa1a je krita s \xc4\x8dopasto skodlasto streho in opasana z gankom ter ima \xc4\x8drno kuhinjo._NEWLINE_Na Komlju je v boju proti nacisti\xc4\x8dnim enotam padlo deset koro\xc5\xa1kih partizanov in dvanajst borcev Domnove \xc4\x8dete. 12. oktobra 1944 okoli poldneva so nem\xc5\xa1ki \xc5\xbeandarji in de\xc5\xbeelna stra\xc5\xbea po izdaji nekega doma\xc4\x8dina obkolili Apovnikov dom. Tam se je tudi ta dan ustavila Domnova \xc4\x8deta, ki je vzdr\xc5\xbeevala zvezo med desnim bregom Drave in Svin\xc5\xa1ko planino. Napad je partizane popolnoma presenetil, v boju je padel tudi komandir \xc4\x8dete Ciril \xc5\xa0orli-Domen, doma iz Lobnika nad \xc5\xbdelezno Kaplo, iz smrtnonosnega obro\xc4\x8da so se uspeli re\xc5\xa1iti le trije, ki so \xc5\xbee kmalu po pokolu pri Apovniku zbrali nove partizane - kurirje in formirali novo \xc4\x8deto. Leta 1972 je Zveza koro\xc5\xa1kih partizanov v spomin na komeljsko tragedijo pri Cimprcu odkrila spominsko plo\xc5\xa1\xc4\x8do, ki pa so jo nestrpne\xc5\xbei oktobra 1976 razstrelili. Kot simbol miru in sprave, ki naj pomaga odpraviti vse krivice, pa je Zveza koro\xc5\xa1kih partizanov spomenik ponovno odkrila leta 1978. Da bi se poklonili padlim borcem in idealom, za katere so dali \xc5\xbeivljenje, je Zveza koro\xc5\xa1kih partizanov v sodelovanju s Slovenskim prosvetnim dru\xc5\xa1tvom Edinost iz Pliberka kmalu zatem organizirala prvi spominski pohod na Komelj, ki je postal tradicionalno vsakoletni.'